کندین گؤرمه‌لی یئرلریندن مسعود دیوانین مزاری و ها بئله گؤزل، صفالی طبیعتی، منظره‌سی و لذتلی بولاق سویودور. هر ایل طبیعت گونونده (باهارین ایلک آیی نین 13-جو گونو) کندین اهالیسی قوشا تپه‌ده (کندین یاخینلیغیندا اولان داغ) و اونون اطرافیندا ییغیشیب شنلیک ائدیر. هر ایل محرم آییندا امام حسینه گؤره مراسیم کئچیرمک قره‌قیشلاقلی‌لارین اسکی عادت‌لریندن بیری‌دیر. بو آیدا زنجیر دسته‌لری، سینه دسته‌لری و نؤوحه اوخویانلار مئیدانا چیخارلار و اؤز سئوگی لرینی ایمام حسینه بیلدیریرلر. عاشورا گونونده عاشورا شبئه مراسیمی کئچیرمکدن سونرا مزارلیغا گئده‌رک اؤز اؤلولرینی زیارت ائدیرلر. کندین اهالیسی یئنی ایلی (نووروز بایرامی)، فیطیر بایرامینی و چیلله گئجه‌سینی شنلیکلرله قارشیلاییرلار.